„Prima măsură pe care PLUS o ia este suspendarea imediată a activităţilor electorale de stradă şi a evenimentelor publice şi direcţionarea eforturilor tuturor membrilor şi filialelor către activităţi de asistare a comunităţilor prin măsuri de informare, ajutorare a persoanelor vulnerabile şi a persoanelor aflate în izolare la domiciliu. Ne vom concentra în special pe comunicarea în mediul online, inclusiv pentru şedinţele cu membrii”, conform unui comunicat de presă, transmis luni seara.

Contribuţii la recomandările şi măsurile pe care le va comunica Celula de criză vor veni şi de la Comisia Naţională de Politici Publice a PLUS şi de la alţi specialişti independenţi, arată sursa citată.

„Următoarea perioadă va fi despre cum ne pregătim mai bine să salvăm cât mai mulţi oameni prin evidenţierea detaliilor care pot face diferenţa între viaţă şi moarte. Cunosc sistemul sanitar românesc foarte bine, ştiu şi care îi sunt vulnerabilităţile şi împreună cu colegii mei vom atrage atenţia permanent asupra măsurilor care noi credem că pot face diferenţa”, a subliniat Vlad Voiculescu, fost ministru al Sănătăţii.

Celula de criză PLUS pentru coronavirus este formată din:

Vlad Voiculescu, fost ministru al Sănătăţii - măsuri pentru sistemul sanitar, protecţie a populaţiei, medicilor şi personalului din spitale;

Dragoş Tudorache, fost ministru al Afacerilor Interne - măsuri care privesc mobilitatea cetăţenilor şi securitatea frontierelor;

Oana Ţoiu - fost secretar de stat în Ministerul Muncii - proceduri de protecţie a copiilor, teleworking şi munca în condiţii de carantină;

Ioana Mihăilă - medic specialist - indicaţii sanitare la nivel de unităţi sanitare pentru limitarea răspândirii virusului;

Alin Mituţa - expert în politici europene- bune practici şi măsuri europene în gestiunea crizei;

Dragoş Pîslaru - fost ministru al Muncii - limitarea consecinţelor economice ale crizei, recomandări pentru firme şi angajaţi;

Anca Dragu - fost ministru al Finanţelor - implicaţii macroeconomice, măsuri de finanţare pentru combaterea efectelor negative ale crizei sanitare;

Liviu Iolu - fost purtător de cuvânt al guvernului, specialist în comunicare publică - comunicare de criză;

Dan Ionescu - expert în energie - responsabil infrastructură critică.